Općenito su na snazi odredbe kojima se reguliraju lobiranje i „rotirajuća vrata”. Visoko tijelo za transparentnost javnog života zaduženo je za pomoć javnoj upravi u uređivanju „rotirajućih vrata”. Zakonom o transformaciji državne službe spojeno je Etičko povjerenstvo državne službe s Visokim tijelom za transparentnost javnog života (HATVP). Prije nego što se osoba koja je radila u privatnom sektoru može zaposliti na visoku poziciju u javnom sektoru, HATVP daje mišljenje o kojem ovisi to zapošljavanje. Prije imenovanja bilo kojeg člana vlade i u odnosu na osobu čije je imenovanje predviđeno, predsjednik Republike od predsjednika HATVP-a može zatražiti podatke u kojima se navodi, na datum zahtjeva i uzimajući u obzir podatke dostupne HATVP-u, nalazi li se ta osoba u mogućem sukobu interesa, kao i mjere potrebne za sprečavanje ili neposredno poduzimanje radnji da se taj sukob interesa odmah onemogući. Francuska ima otvoreni registar lobista, dok su neke organizacije, poput vjerskih, isključene iz obveze registracije. GRECO je međutim primijetio potrebu da se osigura potpuna točnost registra jer se moraju registrirati samo one lobističke organizacije koje iniciraju kontakt s višim dužnosnicima. HATVP u formatu otvorenih podataka daje informacije o interesnim skupinama upisanima u registar uspostavljen nakon donošenja zakona Sapin II.

Rad financijskog državnog odvjetnika (PNF) doveo je do kaznenog progona i osuđujuće presude u nekoliko predmeta na visokoj razini, uključujući političare i predstavnike međunarodnih trgovačkih društava. PNF je izvijestio da je razvio bliske odnose sa stranim kolegama i sklopio nekoliko sporazuma nakon zajedničkih istraga primjenom pravnih konvencija od javnog interesa. Od prosinca 2019. PNF je u svojem portfelju imao 582 datoteke, od kojih se 50 % odnosilo na povredu integriteta. PNF je 6. siječnja 2020. imao 17 sudaca, pet specijaliziranih pomoćnika i 15 službenika tajništva. To se smatra nedovoljnim, stoga je GRECO savjetovao da se Uredu financijskog državnog odvjetništva osigura dodatno osoblje. Nadalje, GRECO je savjetovao da se osigura njegova neovisnost od izvršne vlasti uz dodatna jamstva o prenošenju Vladi podataka o tekućim postupcima protiv osoba na najvišim izvršnim funkcijama kako bi se očuvao integritet istraga.

Nacionalnim zakonodavstvom inkriminirani su svi oblici aktivnih i pasivnih kaznenih djela korupcije u javnom i privatnom sektoru. To uključuje korupciju u području sporta, kao i korupciju i zloupotrebu položaja u javnom sektoru. U siječnju 2020. Francuska je donijela prvi višegodišnji nacionalni plan za borbu protiv korupcije. Razvila ga je Francuska agencija za borbu protiv korupcije (AFA) u suradnji sa svim predmetnim upravama i lokalnim tijelima, a pokriva razdoblje od 2020. do 2022. Nacionalni plan obuhvaća i preventivnu i represivnu dimenziju korupcije i predviđa pojačane preventivne mjere, kao i veću učinkovitost međunarodne suradnje u borbi protiv korupcije. Javno savjetovanje planirano je za kraj 2021. kako bi se civilno društvo i svi dionici uključili u ocjenjivanje prvih rezultata djelovanja nacionalnog plana.

Procjene učinka i savjetovanja s dionicima često se provode u okviru zakonodavnog postupka. Nacrt zakona koji potječe od Vlade podliježe procjeni učinka i podnosi se Državnom vijeću za savjetodavno mišljenje. Nadalje, tijela se redovito savjetuju s dionicima u pripremi zakona. Takvo je savjetovanje obavezno za zakonodavstvo u određenim područjima. Mogu se organizirati i otvorena savjetovanja za širu javnost. Nedavno je nova Građanska konvencija o klimi ujedinila 150 slučajno odabranih građana kako bi razgovarali o klimatskim promjenama i pripremili nacrte zakona o njihovu rješavanju. Nakon toga Predsjednik je odlučio podnijeti 146 od 149 prijedloga Vladi, Parlamentu ili na referendum. Ta je nedavna inicijativa inovativan način uključivanja građana u zakonodavni postupak.

Nekoliko neovisnih tijela doprinosi zaštiti temeljnih prava. Neovisno tijelo Commission Nationale Consultative des Droits de l’Homme (CNCDH) nacionalna je institucija za ljudska prava koju je Globalni savez nacionalnih institucija za ljudska prava (GANHRI) akreditirao statusom razine A. Sastavom CNCDH-a osigurava se raznolika zastupljenost organizacija aktivnih u području ljudskih prava. Njegov mandat uključuje kontrolu poštuju li tijela standarde temeljnih prava te daju li savjete u tom pogledu. Pododbor GANHRI-ja za akreditaciju (SCA) potaknuo je CNCDH da nastavi širiti aktivnosti u okviru svojeg mandata zaštite, uključujući zalaganje za zakonodavne izmjene kako bi taj mandat bio izričito utvrđen. SCA je isto tako ohrabrila CNCDH da nastavi jačati suradnju s drugim nacionalnim tijelima za zaštitu ljudskih prava, kao što je Pravobranitelj. To ustavom zaštićeno tijelo još je jedna ključna institucija u sustavu provjere i ravnoteže čija je zadaća zaštititi prava građana u njihovim odnosima s državnim tijelima, a njegove usluge može koristiti bilo koja fizička ili pravna osoba. Pravobranitelj je nadležan za provođenje istraga, posredovanje, izdavanje preporuka i davanje prijedloga pravnih reformi. Nedavno je izrazio kritiku zbog toga što tijela nisu poduzela daljnje korake nakon presude Europskog suda za ljudska prava o neizvršenju domaće sudske odluke.

Režim za izvanredno stanje uveden je u kontekstu pandemije bolesti COVID-19, a donesene mjere bile su predmet kontrole sudova. Zakonom o suzbijanju pandemije bolesti COVID-19, donesenim u ožujku, uveden je novi režim za izvanredno stanje posebno prilagođeno izvanrednom zdravstvenom stanju, koji je odvojen od postojećih režima za izvanredno stanje.„Izvanredno zdravstveno stanje” omogućilo je Vladi da dekretom donese niz mjera kako bi riješila pandemiju bolesti COVID-19, kao što je ograničavanje slobodnog kretanja stanovništva. CNCDH je kritizirao niz tih mjera, a mnoge od njih osporene su u kontekstu sudskih postupaka. Ustavno i Državno vijeće odbacili su niz mjera, uključujući opću obvezu ishođenja odobrenja za prosvjede i određene odredbe koje se odnose na prikupljanje podataka s obzirom na COVID-19. Ustavno vijeće potvrdilo je zakon kojim se produljuje izvanredno zdravstveno stanje.

Cilj je nedavnih inicijativa poticanje okruženja za civilno društvo. Iako se smatra da Francuska ima suženo okruženje civilnog društva, nedavnim uvođenjem digitalnog alata „Association Account” želi se olakšati interakcija između udruga i tijela javne vlasti, osobito s obzirom na podnošenje zahtjeva za subvencije. Vlada isto tako putem namjenskog fonda nastoji poticati razvoj udruga civilnog društva.



Prilog I.: Popis izvora prema abecednom redoslijedu*

* Popis doprinosa primljenih u kontekstu savjetovanja za Izvješće o vladavini prava za 2020. može se pronaći na (internetskim stranicama Komisije).

Centar za medijski pluralizam i slobodu medija (2020.), Izvješće o praćenju medijskog pluralizma za 2020. https://cmpf.eui.eu/media-pluralism-monitor/mpm-2020 .

CIVICUS, Monitor tracking civic space: France. https://monitor.civicus.org/country/france/ .

CNCDH (2020), Opinion on the state of health emergency and the rule of law (Mišljenje o izvanrednom zdravstvenom stanju i vladavinom prava).

CSA, Informacije o izdavačima. https://www.csa.fr/Reguler/Espace-juridique/Les-relations-du-CSA-avec-les-editeurs/Convention-des-editeurs .

Državno vijeće, presude od 6. srpnja 2020. o obvezi ishođenja odobrenja prije organiziranja događaja, odluka br. 441257, 441263, 441384.

Europska komisija (2020.), Pregled stanja u području pravosuđa u EU-u.

Europski sud za ljudska prava, presuda od 9. travnja 2015., Tchokontio Happi protiv Francuske, br. zahtjeva 65829/12.

Francuska Vlada (2020.), Informacije koje je dostavila Francuska za Izvješće o vladavini prava za 2020.

Glavna uprava za komunikaciju (2020.), Eurobarometar: percepcija neovisnosti nacionalnih pravosudnih sustava u EU-u u općoj javnosti.

Glavna uprava za komunikaciju (2020.), Flash Eurobarometer 482: stavovi poduzećâ o korupciji u EU-u.

Glavna uprava za komunikaciju (2020.), Posebna anketa Eurobarometra br. 502: korupcija.

Globalni savez nacionalnih institucija za ljudska prava (GANHRI): Pododbor za akreditaciju SCA (2019.), Izvješće pododbora GANHRI-ja za akreditaciju – ožujak 2019.

GRECO (2018.), Četvrti evaluacijski krug – Drugo izvješće o sukladnosti u pogledu sprečavanja korupcije zastupnika u parlamentu, sudaca i državnih odvjetnika za Francusku.

GRECO (2018.), Peti evaluacijski krug – Evaluacijsko izvješće o Francuskoj o sprečavanju korupcije i promicanju integriteta u središnjoj državi (najviše izvršne funkcije) i tijelima kaznenog progona.